Fuglefjell

Fuglefjell er en klippeformasjon mot havet, ofte på ei øy, med naturlige fjellhyller og/eller steinur der det hekker store antall med sjøfugler. Enkelte fuglefjell kan ha hekkekolonier som teller mer enn én million fugler. Områder i direkte tilknytning til fuglefjellene preges gjerne av at enorme fuglekolonier gjødsler grunnen med fugleskitt. Derfor er det ofte et frodig eng-preget planteliv langs foten av skråningene, selv om det ikke er mange plantearter som tåler så kraftig gjødsling. De fleste og største fuglefjellene i Norge ligger langs Norskekysten fra Sunnmøre og nordover til Svalbard.
Et fuglefjell er et område preget av stabile fuglekolonier eller som brukes av fugl så regelmessig at marka får preg av å bli gjødslet av fugl.


== Om fuglefjellene ==
Fuglefjellene ligger langs kysten og har nesten alltid en fjellside som vender ut mot havet. Fjellformasjonen kan være erodert, slik at den øverste delen rager lengre ut enn den nederste. For at fuglene skal ta i bruk formasjonen til redebygging må det være mange «hyller» i fjellet eller ei egnet steinur som er velegnet som reirplass. Fuglefjell kan domineres av en enkelt fugleart, men det hekker som oftest mange ulike arter der. I fuglekoloniene ligger reirene gjerne tett i tett på hyllene, og fuglene som hekker der forsvarer gjerne bare det umiddelbare området rundt selve reiret. Noen fugler graver ganger i jordsmonnet til reiret. Disse gangene kan i noen tilfeller deles med andre fugler, men som regel ligger selve reiret til hver fugl i en avstikker fra hovedgangen og for seg selv. Når er mange individer i en koloni vil flere overleve, fordi det blir vanskeligere og mer forvirrende for predator å ta seg fram til reirene.


== Fuglesteiner ==
Fuglesteiner er steiner og bergknauser som ofte besøkes av fugler og har preg av å være en slags mini-fuglefjell. Fuglesteiner forekommer både langs kysten, innenfor kysten og høyt til fjells, men de ligger gjerne lenger mot sør enn fuglefjellene. En steinvarde på en bergknaus kan for eksempel utgjøre en fuglestein, men det kan også være steinformasjoner på holmer og skjær. Fuglesteiner domineres av fugleberg og skiller seg fra større fuglefjell ved at de vanligvis mangler innslag av fuglefjell-eng. De karakteriseres imidlertid av sterk fuglegjødlingspreg.


== Fuglefjell i Norge ==

Under er noen eksempler på kjente fuglefjell i Norge.

Runde i øygruppa Sørøyene i Herøy kommune på Sunnmøre.
Lovund i Lurøy kommune, Nordland
Nykan i øygruppa Røst i Lofoten, Nordland
Bleiksøya, det nordligste fuglefjellet i Nordland
Helløya i Harstad kommune i Troms, Troms og Finnmark
Nordfugløya i Nord-Troms, Troms og Finnmark
Gjesværstappan i Nordkapp kommune er Norges nordligste fuglefjell, Troms og Finnmark
Hornøya i Vardø kommune, Troms og Finnmark


== Fugler som hekker i fuglefjell i Nordatlanteren ==
Her er en liste over fugleartene som især hekker i fuglefjell.

Lunde (Fratercula arctica)
Havsule (Morus bassanus)
Krykkje (Rissa tridactyla)
Havhest (Fulmarus glacialis)
Lomvi (Uria aalge)
Polarlomvi (Uria lomvia)
Alke (Alca torda)
Alkekonge (Alle alle)
Stormsvale (Oceanodroma leucorhoa)
Havsvale (Hydrobates pelagicus)
Toppskarv (Phalacrocorax aristotelis)
Storskarv (Phalacrocorax carbo)
Teist (Cepphus grylle)


== Referanser ==


== Eksterne lenker ==
Artikkelen har ingen egenskaper for offisielle lenker i Wikidata